Lönnrot võrdles eesti keelt õppides seda etümoloogi­liselt seisukohalt soome keelega. Ta kavatses seesugusest võrdlemisest pikemalt kirjutada, näituseks Suomalaisen Kirjallisuuden Seura  aastaraamatu "Suomi" tarvis. Niisama lubas Lönnrot Õpetatud E. Seltsile selle väljaannete tarvis kirjutada eesti ja soome võrdleva grammatika, aga paraku tulid muud tööd vahele, mis ei lasknud kavatsusi soovitud viisil täide minna. Lönnrot ise aimas ometi aja puudust ette ja lisas sellepärast lubamise puhul tingimuse juurde: "Kui aga aega saan!"